NEUVOSTON PÄÄTÖS (YUTP) 2017/1102,

annettu 20 päivänä kesäkuuta 2017,

Euroopan unionin YTPP-operaatiosta Malissa (EUCAP Sahel Mali) annetun päätöksen 2014/219/YUTP muuttamisesta

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 28 artiklan, 42 artiklan 4 kohdan ja 43 artiklan 2 kohdan,

ottaa huomioon unionin ulkoasioiden ja turvallisuuspolitiikan korkean edustajan ehdotuksen,

sekä katsoo seuraavaa:

YTPP-toiminnan alueellistamista Sahelissa koskevan operaation toiminta-ajatuksen mukaan Sahelin alueella toteutettavien YTPP-toimien alueellistamisen strategisina tavoitteina on tukea rajat ylittävää yhteistyötä Sahelissa, tukea alueellisia ja erityisesti G5 Sahel -maiden yhteistyörakenteita sekä parantaa tässä yhteydessä G5 Sahel -maiden kansallisia valmiuksia.

ON HYVÄKSYNYT TÄMÄN PÄÄTÖKSEN:

1 artikla

Lisätään päätökseen 2014/219/YUTP artikla seuraavasti:

”14 a artikla

1. EUCAP Sahel Malin yhteyteen perustetaan alueellinen koordinointiyksikkö.

2. Alueellisen koordinaatioyksikön toimipaikkana on EUCAP Sahel Malin esikunta Bamakossa. Siihen kuuluu EUCAP Sahel Maliin sijoitettua henkilöstöä ja sisäisen turvallisuuden ja puolustuksen asiantuntijoita, jotka ovat sijoittautuneet unionin edustustoihin Burkina Fasossa, Tšadissa, Mauritaniassa ja Nigerissä.

3. Alueellisen koordinointiyksikön tavoitteena on läheisessä yhteistyössä meneillään olevien Sahelissa toteutettavien YTPP-operaatioiden kanssa

a) edistää unionin tilannetietoisuutta G5 Sahel -maiden turvallisuus- ja puolustustarpeista ja -puutteista, jotka liittyvät alueelliseen rajat ylittävään yhteistyöhön ja käsittelevät turvallisuushaasteita, sellaisen YTPP-toiminnan alueellisen täytäntöönpanosuunnitelman laatimista varten, jossa annetaan mahdollisia seuraavia vaiheita koskevia suosituksia;

b) helpottaa Sahelissa toteutettavien unionin YTPP-operaatioiden tarjoaman koulutuksen järjestämistä G5 Sahel -maiden turvallisuus- ja puolustusalan koulutettaville.

4. Sisäisen turvallisuuden ja puolustuksen asiantuntijat keräävät isäntämaissaan turvallisuus- ja puolustusasioihin liittyvää tietoa. He toimittavat nämä tiedot alueellisen koordinointiyksikön päällikölle ja antavat tälle tarvittaessa suosituksia. He raportoivat toiminnastaan asianmukaisesti sen unionin edustuston päällikölle, johon he ovat sijoittautuneet.

5. Siviilioperaation komentaja vastaa poliittisten ja turvallisuusasioiden komitean poliittisen valvonnan ja strategisen johdon alaisena ja korkean edustajan yleisen määräysvallan alaisuudessa alueellisen koordinointiyksikön strategisesta johtamisesta ja valvonnasta. Poiketen siitä, mitä 6 artiklan 1 kohdassa säädetään, alueellisen koordinointiyksikön päällikkö on suoraan vastuussa siviilioperaation komentajalle ja noudattaa toimissaan tämän antamia ohjeita. Alueellisen koordinointiyksikön päällikkö antaa ohjeita koko alueellisen koordinointiyksikön henkilöstölle.

6. Operaation johtaja käyttää määräysvaltaa alueellisen koordinointiyksikön henkilöstöön nähden 6 artiklan 2, 3 ja 4 kohdan sekä 11 artiklan mukaisesti. Sisäisen turvallisuuden ja puolustuksen asiantuntijoiden osalta tämä ei kuitenkaan rajoita tämän artiklan 7 kohdan soveltamista.

7. EUCAP Sahel Mali toteuttaa Burkina Fasossa, Tšadissa, Mauritaniassa ja Nigerissä olevien unionin edustustojen kanssa tarvittavat hallinnolliset järjestelyt.

Näillä hallinnollisilla järjestelyillä on

a) varmistettava, että sisäisen turvallisuuden ja puolustuksen asiantuntijoille annetaan heidän tehtäviensä suorittamisen edellyttämä logistiikka- ja turvallisuustuki;

b) huolehdittava siitä, että edustustojen päälliköillä on omissa unionin edustustoissaan määräysvalta sisäisen turvallisuuden ja puolustuksen asiantuntijoiden suhteen etenkin huolenpitovelvollisuutensa täyttämiseksi, sovellettavien turvallisuusvaatimusten noudattamisen varmistamiseksi ja kurinpidollisen valvonnan käytön edistämiseksi ja että sisäisen turvallisuuden ja puolustuksen asiantuntijat raportoivat toiminnastaan asianmukaisesti edustustojen päälliköille;